SETERMOEN: Fylkesmannen har gitt avslag på Forsvarets søknad om skitur i Dividalen. Synet av 28 soldater i full skimundur mener man ville bli en negativ opplevelse for andre friluftsfolk.

Her er begrunnelsen ordrett sitert fra fylkesmannens avslag:

«Vi vurderer det slik at det å møte Forsvaret med 28 mann på ski i grunnutrustning, og tilhørende logistikk med teltleir etc. vil oppleves som negativt for friluftsfolk som har lagt ut på tur for å oppleve det enkle friluftslivet og det stille rommet».

At til sammen 28 soldater skulle bevege seg gjennom Øvre Dividalen nasjonalpark og Dividalen landskapsvernområde mente man dog ikke ville påføre det biologiske mangfoldet skader.

Derimot er bekymringen stor for at friluftsfolk i Dividalen ville få dagen ødelagt hvis de skulle møte hvitkledte soldater på skitur.

Tar avslaget til etterretning

Dette er en del av begrunnelsen i avslaget som lokaliseringsbatteriet i artilleribataljonen har mottatt etter at man søkte om tillatelse til en alternativ marsjrute under en skiutmarsjøvelse i Dividalen. Øvelsen er nå avsluttet med den ruta man opprinnelig hadde som førstevalg. Ruta man hadde søkt å få lov til å gå skulle være en reserveløsning dersom skredfaren ble vurdert veldig stor.

– Vi tar avslaget fra Fylkesmannen til etterretning, er den korte kommentaren fra kaptein Roy S. Bendiksen, nk i Brigade Nords artilleribataljon.

– Trist om vi forstyrrer andre

– Vi synes det er veldig trist om soldater på skimarsj over fjellet blir oppfattet som ett så forstyrrende element som beskrevet i avslaget. Det er en del av kommentaren fra Marianne Øiahals, informasjonssjef i Hæren.

– Det er vanlig at vi søker om dispensasjon i slike situasjoner, dette er for å kunne ivareta de krav som gjelder til sikkerhet for våre soldater.

– Den norske Hæren skal være best på vinterferdigheter og vi vil derfor fortsette å søke om dispensasjon slik som denne i framtiden. Det vi imidlertid ser på er om vi kan gjøre saksbehandlingen til Fylkesmannen enklere ved at vi sender inn en fellessøknad for alle våre avdelinger i nord en gang i året. Det er ikke ofte vi har behov for dispensasjoner, sier Øiahals til Nordlys.

Og legger til at man gjerne vil ha en dialog med Fylkesmannen om hva man kan gjøre for å ikke virke forstyrrende. Man ønsker også i framtida å legge opp til en samlet søknad fra Forsvaret på behovet for slike skiutmarsjer som man må ha godkjenning for.

Miljøverndirektør Cathrine Henaug ved Fylkesmannens miljøvernavdeling ler når Nordlys leser opp begrunnelsen for avslaget.

– Dette har vel vært en problematikk tidligere. men nå øver jo Forsvaret mindre i disse områdene. Uansett skal vi nå ha en full gjennomgang av praksisen i verneområder med Direktoratet for naturforvaltning.